_:nab247cffc00c49129084927ffd6a929fxb0
<http://schema.org/articleBody>
"इंडिया एज न्यूज नेटवर्क\n\nफतेहाबाद : फतेहाबाद विजिलेंस की टीम ने ठेकेदार से बिल पास करने की एवज में रिश्वत लेने के मामले में जन स्वास्थ्य विभाग के एसडीओ को गिरफ्तार किया है। विजिलेंस ने ठेकेदार की ‌‌शिकायत पर एसडीओ के खिलाफ भ्रष्टाचार निरोधक अधिनियम के तहत मामला दर्ज किया है। उसे आज अदालत में पेश किया जाएगा। गौर रहे कि इस मामले में मेहूवाला निवासी जन स्वास्थ्य विभााग के ठेकेदार विक्रम ने मताना में पाइप लाइन बिछाने का काम किया था।\n\nउसका एक लाख रुपये का बिल पेंडिंग था। विजिलेंस को दी शिकायत में ठेकेदार विक्रम ने बताया कि एसडीओ दीपक कुमार उसका बिल पास नहीं कर रहा था और बिल पास करने की एवज में 16 हजार रुपये की रिश्वत मांग रहा था। बार-बार चक्कर काटने के बाद भी जब बिल पास नहीं हुआ तो उसने इसकी शिकायत विजिलेंस को दे दी। शनिवार को विजिलेंस के हिसार कार्यालय से डीएसपी राकेश कुमार अपनी टीम के साथ फतेहाबाद पहुंचे और डीसी से ड्यूटी मेजिस्ट्रेट नियुक्त करने की मांग की।\n\nडीसी ने एडीसी ऑफिस के ओपी इंदौरा को ड्यू‌टी मेजिस्ट्रेट नियुक्त कर दिया। इसके बाद टीम ने ठेकेदार विक्रम को हस्ताक्षरयुक्त व केमिकल लगे नोट थमा दिए। जन स्वास्थ्य विभाग के कार्यालय में जैसे ही विक्रम ने एसडीओ को नोट थमाए टीम ने मौके पर छापा मारकर उसे काबू कर लिया। उसके हाथ धुलवाए गए तो हाथ लाल हो गए।\n\nविजिलेंस के डीएसपी राकेश मलिक ने बताया कि एसडीओ के खिलाफ भ्रष्टाचार निरोधक अधिनियम के तहत मामला दर्ज किया गया है। डीएसपी ने बताया कि इसी विभाग के एक अधिकारी के द्वारा ठेकेदार से पहले इसी मामले में आठ हजार की रिश्वत ली गई थी। जिसकी वीडियो रिकॉर्डिंग ठेकेदार के पास मौजूद है। उस अधिकारी के खिलाफ भी जल्द शिकंजा कसा जाएगा।\n(जी.एन.एस)"
<https://shresthpradesh.com/fatehabad-vigilance-team-arrested-sdo-for-taking-bribe/>